google/wiki40b huggingface dataset:
Σεμές

Τεχνικές

Είναι κροσέ, πλεκτό από βαμβάκι ή λινό νήμα. Πολλά σχέδια για βελονάκι ή πλέξιμο δημοσιεύτηκαν από τους κατασκευαστές νημάτων στις αρχές του 20ου αιώνα. Οι σχεδιαστές ήταν συχνά ανώνυμοι. Τα σχέδια θα μπορούσαν να είναι κυκλικά ή οβάλ ξεκινώντας από το κέντρο προς τα έξω. Πετσετάκια, καθώς και άλλα είδη οικιακής χρήσης, μπορούν να γίνουν με βελονάκι και με σειρές από ένα μοτίβο πλέγματος χρησιμοποιώντας μια τεχνική που ονομάζεται "φιλέτο βελονάκι".
Σύγχρονοι σχεδιαστές συνεχίζουν να κάνουν σχέδια για τις σύγχρονες λάτρεις . Αν και μπορεί σε κάποιο βαθμό να επηρεάσει την αρχική χρήση, μερικά σεμέ περιλαμβάνουν κεντήματα ή σχέδια όπως ροδοπέταλα, ποπ κορν, ή βολάν αντί να είναι επίπεδα.
Αετορράχη Ιωαννίνων

Γεωγραφία - Αξιοθέατα

Η Αετορράχη βρίσκεται στα νοτιοανατολικά του νομού Ιωαννίνων, κτισμένη στις νοτιοανατολικές πλαγιές της οροσειράς Αετοράχη και κοντά στην επαρχιακή οδό Άρτας - Ιωαννίνων. Απέχει 22,5  χλμ. ΝΑ. της πόλης των Ιωαννίνων, 69 χλμ. Β. της Άρτας και 33,5 χλμ. Δ. από τα Πράμαντα. Αξιοθέατά της θεωρούνται η μεταβυζαντινή εκκλησία του Αγίου Βλασίου που έχει κτιστεί το 1647 και από το 1962 έχει κηρυχθεί αρχαίο μνημείο. η εκκλησία του Αγίου Γεωργίου (του 1850) και Αγίου Νικολάου (του  1860). Το κέλυφος του παλιού πέτρινου δημοτικού σχολείου έχει χαρακτηριστεί από το 2007, ως μνημείο "διότι αποτελεί χαρακτηριστικό δείγμα σχολικού κτιρίου του τέλους του 19ου αιώνα".  Στη τοποθεσία "Ζέκος" βρίσκεται ερειπωμένος σήμερα νερόμυλος και η τοποθεσία "Αετορράχες" σε υψόμετρο 810 μέτρα, προσφέρει πανοραμική θέα της γύρω περιοχής μέχρι τον ποταμό Άραχθο.

Ιστορία

Την περίοδο του Α΄ Βαλκανικού Πολέμου οι Τούρκοι είχαν δημιουργήσει στην περιοχή προκεχωρημένη γραμμή άμυνας που αποτελούσε μέρος της οχύρωσης των Ιωαννίνων. Στις 29 Νοεμβρίου 1912 δύο τάγματα ευζώνων και μια πυροβολαρχία, μετά από μάχη 30 ωρών, τους ανάγκασαν να υποχωρήσουν και έτσι να προχωρήσουν τα ελληνικά στρατεύματα προς το Μπιζάνι (βλ. μάχη του Μπιζανίου).

Ονομασία - Διοικητικά

Η παλιά ονομασία του χωριού ήταν Κοτόρτσι και με το όνομα αυτό αναγνωρίστηκε ως κοινότητα, μετά την απελευθέρωση, το 1919. Μετονομάστηκε σε Αετορράχη το 1926. Σύμφωνα με το πρόγραμμα Καλλικράτης, μαζί με την Λάζαινα αποτελούν τη τοπική κοινότητα Αετορράχης που ανήκει στη δημοτική ενότητα Κατσανοχωρίων του Δήμου Βορείων Τζουμέρκων και σύμφωνα με την απογραφή 2011 ως κοινότητα έχει πληθυσμό 116  κατοίκους ενώ ως οικισμός 49.
Μπον

Η θρησκεία Μπον, ενίοτε και μπονισμός, (Bon ή Bön) είναι γηγενής θρησκεία του Θιβέτ, πριν από την άφιξη του βουδισμού τον 7ο αι. Σήμερα θεωρείται παρόμοια με τον θιβετιανό βουδισμό. Οι οπαδοί του Μπον είναι γνωστοί ως μπονπό ή μπον-πο. Η ημερομηνία ίδρυσης της Γιουντρούνγκ Μπον ανάγεται στο 16.000 ΠΚΕ, σύμφωνα με τους μπονπό ενώ η νέα Μπον στον 14ο αι. Ιδρυτής της Γιουντρούνγκ Μπον φέρεται ο Τονπά Σενράμπ Μιβότσε (Tonpa Shenrab Miwoche). Οι πιστοί της θρησκείας πιθανώς ανέρχονται σήμερα στους 100.000.

Ιστορική εξέλιξη της Μπον

Στην προβουδιστική Μπον πραγματοποιούνταν πολύπλοκες τελετουργίες από ιερείς. Σε κάθε περίπτωση το θρησκευτικό σύστημα της προβουδιστικής Μπον ήταν ουσιαστικά διαφορετικό από το βουδιστικό. Οι τελετουργίες που εκτελούνταν από τους αρχαίους ιερείς μπονπό διασφάλιζαν ότι η ψυχές των νεκρών περνούσαν με ασφάλεια σε μεταθανάτιο τόπο ευδαιμονίας με την καθοδήγηση ενός ζώου, συνήθως βούβαλου, αλόγου ή προβάτου, που θυσιαζόταν κατά την διάρκεια των ταφικών τελετών. Προσφορές τροφίμων, ποτών και πολύτιμων αντικειμένων, ακόμα και ζωντανών στην περίπτωση βασιλέων, συνόδευαν τον νεκρό. Ο σκοπός αυτών των τελετών ήταν διπλός. Από τη μία πλευρά εξασφάλιζε την ευτυχία του νεκρού στην γη των νεκρών και από την άλλη την ευεργετική επιρροή των νεκρών για την ευημερία και την γονιμότητα των ζώντων.
Το γεγονός ότι οι οπαδοί αυτής της θρησκείας, εκ των οποίων υπάρχουν πολλές χιλιάδες στο Θιβέτ και στην εξορία σήμερα, υποστηρίζουν ότι η θρησκεία τους είναι πρόσθετη στον θιβετιανό βουδισμό και, στην πραγματικότητα, ταυτίζεται με την προβουδιστική θρησκεία, παραμελείται συχνά από τους δυτικούς θρησκειολόγους. Οι θιβετιανοί βουδιστές, επίσης, θεωρούν ότι η Μπον είναι διακριτή θρησκεία σε ό,τι αφορά την ιστορία, τις τελετουργίες, το μεταφυσικό δόγμα και την μοναστική πειθαρχία. Ουσιαστικά, το μπον ως όρος προσδιορίζει ένα τεράστιο και άμορφο σώμα λαϊκών πεποιθήσεων, στις οποίες συμπεριλαμβάνεται η μαντεία, η λατρεία τοπικών θεοτήτων και αντιλήψεις περί ψυχής. Υπό αυτή την έννοια ο καταλληλότερος πιθανώς όρος τον χαρακτηρισμό της Μπον είναι «η ανώνυμη θρησκεία», που επινοήθηκε από τον R.A. Stein.
Σήμερα, το γεγονός ότι είναι περιορισμένη στο Θιβέτ και την ευρύτερη περιοχή των Ιμαλαΐων, οι ακόλουθοί της την θεωρούν παγκόσμια θρησκεία με την έννοια ότι τα δόγματα της είναι αληθή και ισχύουν για όλη την ανθρωπότητα. Οι μπονπό πιστεύουν επίσης ότι σε παλαιότερες εποχές η θρησκεία τους διαδόθηκε σε πολλά μέρη του κόσμου, αυτά που παρουσιάζονται στην παραδοσιακή κοσμολογία τους. Για αυτόν τον το λόγο την αποκαλούν «αιώνια μπον», (yungdrung Bon).
Πανελλήνιο πρωτάθλημα ανώμαλου δρόμου ανδρών 1963

Το Πανελλήνιο πρωτάθλημα ανώμαλου δρόμου ανδρών 1963 διεξήχθη στις 17 Μαρτίου στην Αθήνα στην περιοχή του Αμαρουσίου. Πρωταθλητής αναδείχθηκε ο Παπαβασιλείου της ΑΕΚ (απόσταση 10.000μ.), ενώ πρωταθλητής σύλλογος αναδείχθηκε η ΑΕΚ.
Αγαθή Δημητρούκα

Βιογραφία

Γεννήθηκε στο Πεντάλοφο Αιτωλοακαρνανίας το 1958.
Η Δημητρούκα σε νεαρή ηλικία ήλθε σε επαφή, το 1974 όταν ήταν μόλις 16 χρονών, με τον ποιητή και στιχουργό Νίκο Γκάτσο, των οποίων η ζωή και η πορεία έκτοτε συνδέθηκε ανεξίτηλα, καθώς η Δημητρούκα έζησε «στο πλευρό του ποιητή της Αμοργού για 17 χρόνια, από το 1975 έως τον θάνατο του, το 1992». Η πρώτη επαφή της με το γνωστό ποιητή έγινε εξ αποστάσεως, «όταν του τηλεφώνησε δειλά-δειλά από το χωριό της για να του εκφράσει τον θαυμασμό της». Δια ζώσης συναντήθηκαν για πρώτη φορά το Μάιο του 1975, όταν ο Γκάτσος επιστέφτηκε το Μάιο του 1975 το Μεσολόγγι με σκοπό να γνωρίσει από κοντά την έφηβη θαυμάστριά του από την επαρχία. «Τον ήξερα μόνο από τα τραγούδια», εξομολογήθηκε πολύ αργότερα, «ούτε καν πώς έμοιαζε εμφανισιακά. Είδα την εικόνα ενός αστού, εγώ που τότε έτρεχα με τις αριστερές μαθητικές οργανώσεις».
To 1976 ξεκίνησε η στιχουργική δουλειά της Δημητρούκα, με την πρώτη συνεργασία με το Μάνο Χατζιδάκι, που στη συνέχεια επεκτάθηκε και με άλλους Έλληνες συνθέτες και τραγουδοποιούς,  όπως οι Μίκης Θεοδωράκης, Νίκος Μαμαγκάκης, Ηλίας Λιούγκος, Γιώργος Φιλιππάκης (των Χάνομαι Γιατί Ρεμβάζω) κ.ά.
Αθανάσιος Τσίπηρας

Βιογραφία

Γεννήθηκε και μεγάλωσε στο Σωποτό Καλαβρύτων. Διέπρεψε ως έμπορος στην Πάτρα μέχρι το 1769. Τότε λόγω της αναστάτωσης που προκάλεσαν τα Ορλωφικά αναγκάστηκε να φύγει για τη Ζάκυνθο. Εκεί συνέχισε την ενασχόλησή του με το εμπόριο μέχρι το 1774 που πέθανε από υδρωπικία.
677 Άαλτγιε

Φυσικά χαρακτηριστικά

Η μέση διάμετρος της `Ααλτγιε εκτιμάται σε 28,82 ± 1,7 χιλιόμετρα. O φασματικός τύπος της είναι S (λιθώδης), ενώ το άλβεδό της είναι 0,2794.
Εστέμπαν Γρανέρο

Ρεάλ Μαδρίτης

Ο Γρανέρο πήγε στις ακαδημίες της Ρεάλ από τα 8 του και γρήγορα φάνηκε το ποδοσφαιρικό του ταλέντο. Από το 2004 ως το 2006 ο Γρανέρο αγωνιζόταν για τη Ρεάλ C΄ σκοράροντας 9 φορές σε 48 ματς. Στο τέλος της σεζόν, ο Γρανέρο προβιβάστηκε στη Ρεάλ Β΄. Σε μία σεζόν πέτυχε 4 γκολ σε 37 αγώνες.

Χετάφε

Τη σεζόν 2006-07 ο Γρανέρο πήγε στη Χετάφε σαν δανεικός από τη Ρεάλ. Κέρδισε αμέσως την εμπιστοσύνη του Μίτσελ και έγινε βασικός στην εντεκάδα. Έβαλε 3 γκολ σε 27 ματς.
Στις 13 Ιουλίου 2008 ο Ισπανός μέσος υπέγραψε συμβόλαιο με τη Χετάφε. Βοήθησε πολύ στην πορεία της ομάδας, πετυχαίνοντας 5 γκολ σε 35 ματς.

Επιστροφή στη Ρεάλ

Ο Γρανέρο πήγε στην ομάδα που ξεκίνησε στις 21 Ιουλίου 2009 έναντι 4.000.000€. Έκανε το ντεμπούτο του στη Πριμέρα Ντιβιζιόν στη νίκη επί της Εσπανιόλ στις 29 Σεπτεμβρίου με 3-0, σκοράροντας μάλιστα το πρώτο γκολ της αναμέτρησης.
Τη σεζόν 2009-2010 η βασίλισσα απέκτησε τους Μεζούτ Εζίλ και Σάμι Κεντίρα, οι οποίοι αγωνίζονταν στην ίδια θέση με τον Γρανέρο. Έτσι ο Ισπανός ποδοσφαιριστής έμενε στον πάγκο. Μετά από 2 σεζόν έρχεται ο Φάμπιο Κοεντράο και ο Γρανέρο δεν είχε πολύ χρόνο συμμετοχής. Σκόραρε 4 γκολ σε 67 αγώνες.

Κουίνς Παρκ Ρέιντζερς

Στις 30 Αυγούστου 2012, 2 μέρες πριν κλείσει η μεταγραφική περίοδος του καλοκαιριού, ο Γρανέρο υπέγραψε 4ετές συμβόλαιο με την Κουίνς Παρκ Ρέιντζερς. Πέτυχε 1 γκολ σε 25 αγώνες.

Ρεάλ Σοσιεδάδ

Στη συνέχεια πήγε δανεικός στη Ρεάλ Σοσιεδάδ και στη συνέχεια παρέμεινε εκεί.
Ρανούτσο Α΄ Φαρνέζε της Πάρμας

Βιογραφία

Ήταν ο πρωτότοκος γιος τού Αλεξάνδρου δούκα της Πάρμας, Πλακεντίας & Κάστρο και της Μαρίας των Αβίς, κόρης τού Εουάρδου 4ου δούκα τού Γκουιμαράες.
Ο Ρανούτσιο Α΄ πίστευε σταθερά στην απόλυτη μοναρχία και το 1594 συγκέντρωσε την εξουσία, καταργώντας το ως τώρα τεράστιο προνόμιο των ευγενών. Έμεινε γνωστός για τη Μεγάλη δίκη τού 1612, όπου είδε την εκτέλεση ενός μεγάλου αριθμού ευγενών της Πλακεντίας, ύποπτων για συνωμοσία εναντίον του. Η ερωμένη του Κλαούντια Κόλλα και η μητέρα του κατηγορήθηκαν, ότι χρησιμοποίησαν μαγεία για να μην αποκτήσει απογόνους και καταδικάστηκαν σε θάνατο επί της πυράς. Ένας από τους συνωμότες, ο Τζανφρανσέσκο Σανβιτάτε, ενέπλεξε λανθασμένα μερικούς Ιταλούς πρίγκιπες, τον Βιντσέντζο Α΄ Γκοντζάγκα δούκα της Μάντουα και τον Καίσαρα των Έστε δούκα της Μόντενα, στο σχέδιο· τα ονόματα των δύο αυτών πριγκίπων εμφανιζόταν στις επίσημες ακολουθίες της Αυλής. Ως αποτέλεσμα η φήμη του μεταξύ των ηγεμόνων της Ιταλίας καταστράφηκε ανεπανόρθωτα, διότι πίστεψε την προφανώς ψευδή ομολογία τού Τζανφρανσέσκο. Έτσι, όταν το 1620 άρχισε να ψάχνει νύφη για τον γιο του Οδοάρδο, κανένας Ιταλικός Οίκος δεν προσφέρθηκε. Πάντως κατάφερε να βρει τη Μαργαρίτα των Μεδίκων, κόρη τού Κόζιμο Β΄ μεγάλου δούκα της Τοσκάνης. 
Το 1580 απεβίωσε ο Ερρίκος της Πορτογαλίας άτεκνος και ακολούθησε κρίση διαδοχής. Η ανιψιά του Μαρία των Αβίς ήταν μητέρα τού Ρανούτσιο Α΄, ο οποίος είχε νυμφευτεί τη Μαργαρίτα Αλντομπρανντίνι, ανιψιά τού πάπα Κλήμη Η΄. Έτσι ο Ρανούτσιο Α΄ εθεωρείτο ως ένας από τους υποψήφιους στη διαδοχή της Πορτογαλίας. Τελικά ένας από τους άλλους υποψήφιους, ο Φίλιππος Β΄ της Ισπανίας (σύζυγος άλλης ανιψιάς τού Ερρίκου), κατέλαβε με τον στρατό του την Πορτογαλία και έγινε βασιλιάς της. 
Ο Ερρίκος της Πορτογαλίας είχε αποβιώσει, όταν ο Ρανούτσιο Α΄ ήταν 11 ετών. Σύμφωνα με τις φεουδαλικές συνήθειες η διαδοχή πήγαινε στον επόμενο αδελφό του Εδουάρδο 4ο δούκα τού Γκουιμαράες (απεβ. 1540), μετά στην πρώτη κόρη του Μαρία των Αβίς (απεβ. 1577) και έπειτα στον Ρανούτσιο Α΄. Όμως ο πατέρας του ήταν σύμμαχος και υποτελής τού βασιλιά της Ισπανίας, συζύγου της Μαρίας-Εμμανουέλας, που ήταν η μόνη κόρη τού Ιωάννη Γ΄ της Πορτογαλίας, μεγαλύτερου αδελφού τού Ερρίκου. Έτσι η διεκδίκηση τού Ρανούτσιο Α΄ δεν ήταν ισχυρή. Άλλη διεκδικήτρια ήταν η Αικατερίνη, μικρότερη αδελφή της Μαρίας των Αβίς, σύζυγος του Ιωάννη Α΄ δούκα της Μπραγκάνσα.
Υπό την εξουσία του προσαρτήθηκαν στο δουκάτο οι περιοχές Κολόρνο, Σάλα Μπαγκάντσα και Μοντεκιαρούγκολο. Οδήγησε μία πολιτιστική ανανέωση στην πόλη της Πάρμας, υποστηρίζοντας τις Τέχνες και οικοδομώντας το 4500 θέσεων Θέατρο Φαρνέζε. Πολυάριθμες βελτιώσεις και μνημεία κατασκευάστηκαν με την εντολή του, όπως η ανακαίνιση τού Πανεπιστημίου της Πάρμας και η τελική επέκταση των τειχών της πόλης. Η κατασκευή τού ανακτόρου ντελλα Πιλότα, όπου εγκαταστάθηκε η Αυλή τού Οίκου των Φαρνέζε, ολοκληρώθηκε το 1620.
Τον διαδέχθηκε ο πρωτότοκος γιος του Οδοάρδος, αρχικά υπό την επιτροπεία του καρδιναλίου Οδοάρδου, αδελφού τού Ρανούτσιο Α΄.
Αμβούργο

Ιστορία

Το όνομα της πόλης προέρχεται από τον πρώτο μόνιμο οικισμό που περιστοίχιζε ένα κάστρο (Burg) χτισμένο από τον αυτοκράτορα Καρλομάγνο το 808 μ.Χ. Το κάστρο κατασκευάστηκε σε στέρεο έδαφος ανάμεσα στους βάλτους μεταξύ του ποταμού Άλστερ και του ποταμού Έλβα, ως αμυντικό προπύργιο στις επιδρομές των Σλάβων. Το πρόθεμα Ham ή Hamma είναι απροσδιόριστο, όπως και η ακριβής τοποθεσία του κάστρου.
Το 834, το Αμβούργο επελέγη ως έδρα ρωμαιοκαθολικής επισκοπής, της οποίας ο πρώτος επίσκοπος, Άνσγκαρ, έμεινε γνωστός ως ο Απόστολος του Βορρά. Δύο χρόνια αργότερα, το Αμβούργο ενώθηκε με την Βρέμη ως κοινή επισκοπική περιφέρεια. Το 1529, η πόλη υιοθέτησε τον Λουθηρανισμό και σταδιακά φιλοξένησε Διαμαρτυρόμενους πρόσφυγες από την Ολλανδία και τη Γαλλία, ενώ  τον 17ο αιώνα στην πόλη βρήκαν καταφύγιο Εβραίοι από την Πορτογαλία.
Το Αμβούργο καταστράφηκε και καταλήφθηκε αρκετές φορές στην ιστορία του. Το 845, η πολίχνη των τότε 500 κατοίκων καταστράφηκε από επίθεση περίπου 600 πλοίων των Βίκινγκς, οι οποίοι ανέβηκαν τον ποταμό Έλβα από τη Βόρεια θάλασσα. Το 1030, η πόλη πυρπολήθηκε από το βασιλιά Μιέζκο τον Β΄ Λαμπέρτ της Πολωνίας. Αντίστοιχα, ο Βάλντεμαρ ο Β΄ της Δανίας κυρίευσε το Αμβούργο το 1201 και το 1214. Το 1350, η πανώλη σκότωσε σχεδόν το 60% του πληθυσμού, ενώ μεγάλα τμήματα του κέντρου καταστράφηκαν από φωτιές με κυριότερες το 1284 και το 1842. 
Το 1189, ο Φρειδερίκος Μπαρμπαρόσα χορήγησε στο Αμβούργο το καθεστώς της Αυτοκρατορικής Ελεύθερης Πόλης, καθώς και φοροαπαλλαγή για τις περιοχές από τον Έλβα μέχρι τη Βόρεια Θάλασσα. Έτσι, σύντομα η πόλη, λόγω της θέσης της κοντά στις εμπορικές διαδρομές μεταξύ της Βόρειας και της Βαλτικής θάλασσας, εξελίχθηκε σε κύριο λιμάνι για τη βόρεια Ευρώπη.
Το Αμβούργο κατέλαβε μεταξύ του 1810 και του 1814 ο Ναπολέοντας, ενώ οι Ρώσοι το κατέλαβαν το 1814.
Κατά τον Β΄ Παγκόσμιο Πόλεμο το Αμβούργο δέχθηκε βομβαρδισμούς από Αγγλικά και Αμερικανικά αεροπλάνα με εμπρηστικές βόμβες. Οι βομβαρδισμοί στοίχισαν τις ζωές περίπου 55.000 ανθρώπων και πάνω από 2.500 σπίτια και κτίρια καταστράφηκαν.

Μητροπολιτική περιοχή

Η μητροπολιτική περιοχή του Αμβούργου έχει έκταση περίπου 19.000 τετρ. χιλιόμετρα. Περιλαμβάνει, εκτός από το ομόσπονδο κρατίδιο του Αμβούργου, οκτώ νομούς του ομόσπονδου κρατιδίου της Κάτω Σαξονίας και έξι νομούς του ομόσπονδου κρατιδίου του Σλέσβιχ-Χόλσταϊν, με πόλεις όπως οι Λίμπεκ, Σβερίν και Ούτερζεν.

Κοινοβούλιο

Το Κοινοβούλιο του Αμβούργου αποτελείται από ημιαπασχολούμενα μέλη (οι βουλευτές ασκούν κανονικά τα επαγγέλματά τους) και συνέρχεται σε ολομέλεια κάθε 2 εβδομάδες.

Δήμαρχος

Πρώτος Δήμαρχος ανέλαβε τον Μάρτιο του 2018 ο Πέτερ Τσέντσερ έπειτα από την παραίτηση του Όλαφ Σολτς.

Αεροδρόμια

Βλέπε Αεροδρόμιο του Αμβούργου
Κύπελλο Ελλάδος ποδοσφαίρου ανδρών 2000-01

Η διοργάνωση

Για πρώτη φορά καθιερώθηκε οι αγώνες της πρώτης φάσης να είναι διπλοί, πράγμα που σήμαινε ότι κάθε ομάδα έδωσε από 10 αγώνες. Μάλιστα, επειδή οι αγώνες ξεκίνησαν πολύ νωρίς, κατά τη διάρκεια όπου οι ομάδες θα έπρεπε να δίνουν φιλικούς αγώνες προετοιμασίας, επετράπη κατά τους 5 πρώτους αγώνες ένα μάξιμουμ 7 αλλαγών για κάθε προπονητή, πράγμα πρωτόγνωρο στην Ελλάδα, πιθανότατα και διεθνώς, για αγώνες επίσημης διοργάνωσης.
Κατά τη συνέχειά της υπήρξαν για τους φιλάθλους πολύ ενδιαφέρουσες αναμετρήσεις, καθώς διασταυρώθηκαν οι πλέον δημοφιλείς σύλλογοι της χώρας στα 4 από τα 6 ζευγάρια που συνθέτουν τα –αποκαλούμενα ως– σημαντικότερα ελληνικά ντέρμπι και επιπρόσθετα, με εξαίρεση τον τελικό, σε διπλές συναντήσεις. Κατά φάση των 16 ο Ολυμπιακός απέκλεισε με δύο νίκες την ΑΕΚ, επικρατώντας 2-0 εκτός έδρας (ο αγώνας διακόπηκε επεισοδιακά στο 70' εις βάρος των γηπεδούχων όταν με το αποτέλεσμα στο 1-1 έμειναν 6 παίκτες τους να συνεχίσουν) και θριαμβεύοντας 6-1 στο Ολυμπιακό Στάδιο (ΟΑΚΑ), την τότε έδρα του. Για την ίδια φάση και στο ντέρμπι της Θεσσαλονίκης Άρης-ΠΑΟΚ, ο δεύτερος επιβλήθηκε με 1-1 εκτός και 2-0 στον επαναληπτικό, ενώ αξιοσημείωτη νίκη-πρόκριση 7-2 πέτυχε ο Παναθηναϊκός επί του Πανιωνίου, έχοντας ηττηθεί στον εκτός έδρας αγώνα με 0-1.
Στους προημιτελικούς ακολούθησε το ντέρμπι "αιωνίων" Ολυμπιακός-Παναθηναϊκός και μετά το αμφίρροπο 1-1 του ΟΑΚΑ, ακολούθησε το εντυπωσιακό 4-1 των Πειραιωτών στο γήπεδο Απόστολος Νικολαΐδης. Περισσότερη αγωνία προσέφερε ο ημιτελικός ανάμεσα στους ίδιους και τον Ηρακλή, όπου με δύο νίκες 1-0 εκτός έδρας και 5-4 εντός, σε μία εξαιρετική αναμέτρηση όπου περίπου 10' πριν τη λήξη το αποτέλεσμα ήταν 3-4, εξασφάλισαν την πρόκριση για τον τελικό.
Σε αυτόν αντιμετώπισε μετά από 9 χρόνια και για 7η συνολικά φορά σε τελικό τον ΠΑΟΚ, ο οποίος νικώντας με 4-2 κατέκτησε το κύπελλο εκ νέου έπειτα από 27 χρόνια (τελευταία το 1974), μάλιστα στο ίδιο γήπεδο και επί του ίδιου αντιπάλου. Ο αγώνας ορίστηκε στο γήπεδο Νέας Φιλαδέλφειας, μετά από κλήρωση που προηγήθηκε ανάμεσα σε αυτό και το Καυτανζόγλειο. Ο νικητής προπονητής, Ντούσαν Μπάγεβιτς, έγινε ο πρώτος που κατέκτησε το τρόπαιο με 3 διαφορετικές ομάδες (είχαν προηγηθεί οι επιτυχίες του με τις ΑΕΚ το 1996 και Ολυμπιακό το 1999).
Αντριάνα Τσέτσικ

Παιδικά χρόνια

Η Αντριάνα Τσέτσικ, γεννήθηκε στις 4 Νοεμβρίου του 1991 στη Πενσυλβανία των Η.Π.Α. ως Dezarae Kristina Charles, ενώ έχει Αγγλική, Ρωσική και Σερβική καταγωγή. Το επώνυμό της, το υιοθέτησε από τον σκηνοθέτη ταινιών τρόμου, David Chechik. Μεγάλωσε σε ανάδοχες οικογένειες, γι'αυτό τον λόγο τα παιδικά της χρόνια τα έζησε σε πολλά μέρη της Αμερικής. Σπούδασε Βιοχημεία στο Πανεπιστήμιο του Drexel, αλλά διέκοψε τις σπουδές τις για να ασχοληθεί με το πορνό.

Καριέρα

Η Αντριάνα Τσέτσικ, ξεκίνησε την καριέρα της στη βιομηχανία του πορνό το 2013, σε ηλικία εικοσιδύο ετών και μέχρι σήμερα έχει συνεργαστεί με πολλές διάσημες εταιρίες και ιστοσελίδες, όπως Brazzers, Vixen, Tushy, Blacked, Lethal Hardcore, New Sensations, Bangbros και Naughty America. Τον Μάιο του 2013, υπέγραψε μη αποκλειστική σύμβαση ενός έτους με την Erotique Entertainment, ενώ την ίδια χρονιά πραγματοποίησε το πρώτο της gangbang σκηνή για την ταινία "Digital It 's My First ...", η οποία κυκλοφόρησε στις 7 Νοεμβρίου 2013. Το 2014, η Αντριάνα γύρησε την πρώτη της τριπλή πρωκτική σκηνή για την ταινία "2014 Gangbang Me", ενώ στις 5 Σεπτεμβρίου της ίδιας χρονιάς, δημιούργησε τη δική της ιστοσελίδα, με όνομα AdrianaChechik.com . Επίσης, τον Αύγουστο του 2014 εμφανίστηκε στο The Howard Stern Show και ένα μήνα αργότερα, τον Σεπτέμβριο του ίδιου έτους, εμφανίστηκε στη σελίδα "Sexy / Skanky" του περιοδικού Cosmopolitan για τον μήνα Σεπτέμβριο. Το 2015,  κέρδισε στα βραβεία AVN Awards το βραβείο για την καλύτερη σκηνή πρωκτικού σεξ και την πιο εξωφρενική σεξουαλική σκηνή. Η Αντριάνα Τσέτσικ κατά την διάρκεια της καριέρας της, έχει κερδίσει περίπου δώδεκα βραβεία πορνογραφίας με πάνω από 50 υποψηφιότητες, διεκδικώντας και τον τίτλο της καλύτερης γυναικείας ερμηνείας, για το έτος 2017.

Προσωπική ζωή

Η Αντριάνα Τσέτσικ έχει ύψος 5 πόδια και 2 ίντσες, πράσινα μάτια και διαθέτει ένα γυμνασμένο και καλλίγραμμο σώμα, με μετρήσεις 32Β-25-34. Της αρέσει να παρακολουθεί τρομακτικές ταινίες με πιο αγαπημένη της, την ταινία Texas Massacre Chainsaw και να παίζει Call of Duty Black Ops.
Mitsubishi B2M

Σχεδιασμός και ανάπτυξη

Το 1927 η Mitshubishi ανέθεσε στην βρετανική Blackburn τον σχεδιασμό ενός αεροσκάφους που, εφόσον ήταν επιτυχημένο, θα κατασκευάζονταν κατόπιν αδείας στην Ιαπωνία. Επρόκειτο για ένα αναγνωριστικό/τορπιλοπλάνο-βομβαρδιστικό που θα αντικαθιστούσε το Mitsubishi B1M στα αεροπλανοφόρα του Ναυτικού. Οι Βρετανοί σχεδίασαν το T.7B, που επί της ουσίας ήταν μία μεγαλύτερων διαστάσεων εκδοχή του Blackburn Ripon, που ανέπτυσσαν τότε για την αεροπορία του Βασιλικού Ναυτικού (Fleet Air Arm). Το Τ.7Β ήταν ένα τριθέσιο μονοκινητήριο διπλάνο, με άτρακτο κατασκευασμένη από ατσάλινους σωλήνες και πτέρυγες υψηλής αναλογίας διαστάσεων με slats τύπου Hadley Page. Προωθούνταν από κινητήρα Hispano-Suiza 12Lbr των 625 hp.
Το πρωτότυπο κέρδισε τον σχετικό διαγωνισμό και παραγγέλθηκε η κατασκευή ενός πρωτοτύπου (με την ονομασία 3MR4) από την Blackburn. Πραγματοποίησε την παρθενική του πτήση στις 28 Δεκεμβρίου 1929 στο εργοστάσιο της εταιρείας στο Brough του Γιόρκσαϊρ. Στάλθηκε στην Ιαπωνία τον Φεβρουάριο του επόμενου έτους. Κατασκευάστηκαν ακόμα τρία πρωτότυπα από την Mitsubishi πριν την ένταξη του τύπου σε παραγωγή.

Επιχειρησιακή ιστορία

Τα Β2Μ1 εντάχθηκαν στην δύναμη του Ναυτικού τον Μάρτιο του 1932 επί των αεροπλανοφόρων Akagi, Kaga και Hōshō. Ακολούθησε το Β2Μ2, το οποίο ήταν βελτιωμένο σε ζητήματα διευκόλυνσης της συντήρησής του. Η συνολική παραγωγή ανήλθε στις 204 μονάδες. Τα Β2Μ χρησιμοποιήθηκαν εκτενώς σε αποστολές βομβαρδισμού στις αρχές του Δεύτερου Σινοϊαπωνικού Πολέμου.
Στέφαν Γκέτσεφ

Βιογραφικό

Πήγε σχολείο αρχικά στο Ρούσε (1917-1922) και αργότερα συνέχισε στο Πλόβντιβ (1922-1925) και για δύο χρόνια σπούδασε στο Lyceum Louis le Grand στο Παρίσι. Το 1934 αποφοίτησε από το Πανεπιστήμιο της Σόφιας όπου σπούδασε σλαβονική φιλολογία. Τον επόμενο χρόνο πήγε στην Αθήνα, ύστερα από προτροπή του καθηγητή του Ιορντάν Ιβανόφ, για να μάθει αρχαία και νέα ελληνικά (καθώς τα περισσότερα κείμενα της παλαιοβουλγαρικής γραμματείας ήταν μεταφράσεις βυζαντινών κειμένων) και άρχισε να εργάζεται ως αντιγραφέας στην Βουλγαρική Αποστολή της Αθήνας. Γνωρίστηκε αρχικά με τον κριτικό Κλέοντα Παράσχο (από τον οποίο γνώρισε το έργο του Σολωμού, του Κάλβου, του Τέλλου Άγρα, του Καρυωτάκη και του Σικελιανού), στη συνέχεια με τον Κώστα Ουράνη και τον Νίκο Καζαντζάκη και αργότερα έγινε φίλος με τον Κώστα Βάρναλη (το 1941 συνέβαλε στην απελευθέρωση του από τα κρατητήρια των χιτλερικών δυνάμεων κατοχής) και τον Άρη Δικταίο.
Ο Γκέτσεφ ήδη από το 1952 άρχισε να μεταφράζει στα βουλγαρικά σύγχρονους Έλληνες ποιητές. Πέντε χρόνια αργότερα ξεκίνησε την προσπάθεια για την έκδοση στα βουλγαρικά μιας ανθολογίας Ελλήνων ποιητών όμως αντιμετώπισε πολλά προβλήματα καθώς το έργο αρκετών Ελλήνων ποιητών δεν ήταν αρεστό στο κομμουνιστικό καθεστώς στη Βουλγαρία. Τελικά η πρώτη ανθολογία εκδόθηκε το 1960.
Το λογοτεχνικό έργο του Γκέτσεφ ήταν λογοκριμένο και άρχισε να εκδίδεται μετά την κατάρρευση του καθεστώτος στη Βουλγαρία το 1990. Το 1996 τιμήθηκε από το ελληνικό κράτος με το Χρυσό Σταυρό του Τάγματος της Τιμής και τρία χρόνια αργότερα με το Χρυσό Μετάλλιο του Δήμου Αθηναίων.
Freaky Fortune

Βιογραφία

Oι Freaky Fortune είναι ένα μουσικό ελληνικό μουσικό ντουέτο που αποτελείται απο το Νικόλα Ραπτάκη (γέννηση: Αθήνα, 30 Απριλίου 1990) ο οποίος έχει αναλάβει τα φωνητικά και το Θεόφιλο Πουζμπούρη γνωστό και ως Teo Buzz (γέννηση: Αθήνα, 9 Φεβρουαρίου 1991) ο οποίος είναι ο παραγωγός του συγκροτήματος και παίζει τα όργανα. Έγιναν γνωστοί στον κόσμο του διαδικτύου με τη διασκευή του τραγουδιού "Part Of Me" της Κέιτι Πέρι για τον διαγωνισμό του διάσημου blogger Perez Hilton. Η διασκευή των Freaky Fortune αναδείχθηκε ως ένα λαμπρό έργο από το ελληνικό ντουέτο. Μετά τη νίκη τους, κυκλοφόρησαν 3 singles ("Our Destiny", "Stronger" και "All I need"), έχοντας μια μεγάλη τοπική ραδιοφωνική επιτυχία. Το 2014, επιλέχθηκαν μαζί με τον ράπερ RiskyKidd να εκπροσωπήσουν την Ελλάδα στον 59ο Διαγωνισμό Τραγουδιού της Eurovision στην Κοπεγχάγη της Δανίας, με το τραγούδι Rise Up. Η ελληνική συμμετοχή προκρίθηκε στον τελικό, όπου έλαβε την 20ή θέση με 35 βαθμούς. Αργότερα το 2014, κυκλοφόρησε το νέο τους τραγούδι "Γη και ουρανός".
Μέσα στο 2014 ανακοινώθηκε η διάλυση του συγκροτήματος .

Συμμετοχή στη Eurovision

Το Φεβρουάριο του 2014, επιλέχθηκαν για να εκπροσωπήσουν την Ελλάδα στο 59ο Διαγωνισμό της Eurovision που πραγματοποιήθηκε το Μάιο του ίδιου έτους, στην Κοπεγχάγη της Δανίας. Τελικά, η χώρα κατάαφερε να πάρει την 20η θέση με μόλις 35 βαθμούς.
Γιώργος Ελευθερίου

Βιογραφικό

Ο Ελευθερίου γεννήθηκε στις 30 Σεπτεμβρίου του 1984 στη Λευκωσία και έχει ύψος 167 εκ. Ξεκίνησε την καριέρα του το 2003 από τον ΑΠΟΕΛ στον οποίο έμεινε ως το 2006 χωρίς να καταφέρει να κερδίσει θέση βασικού στην ομάδα. Ακολούθησε η παραχώρησή του για 1 χρόνο με την μορφή δανεισμού στον Διγενή Μόρφου και το 2007 παραχωρήθηκε στην Νέα Σαλαμίνα. Το καλοκαίρι του 2008 αποκτήθηκε από την Δόξα Κατωκοπιάς. Το 2011 μετακινήθηκε στην ΑΕΛ Λεμεσού με την οποία κατέκτησε το πρωτάθλημα την περίοδο 2011-12. Έχει μια συμμετοχή στην Εθνική Κύπρου το 2013